МэшбащIэ Исхьэкъ КъБКъУ-м щIыхь зиIэ и профессорщ
УФ-м и ТхакIуэхэм я союзым и унафэщIым и къуэдзэ, Адыгэ Республикэм и ТхакIуэхэм я зэгухьэныгъэм и тхьэмадэ, АР-м, КъБР-м, КъШР-м я цIыхубэ тхакIуэ, СССР-мрэ УФ-мрэ я Къэрал саугъэтхэм я лауреат Мэш-бащIэ Исхьэкъ дыгъуасэ КъБКъУ-м щагъэлъэпIащ. Абы фIащащ «Къэбэрдей-Балъкъэр къэрал университетым щIыхь зиIэ и профессор» цIэ лъапIэр.
ЗэIущIэм хэтащ КъБКъУ-м и ректор Алътуд Юрий, КъБКъУ-м и президент Къарэмырзэ Барэсбий, Дунейпсо Адыгэ Хасэм и тхьэмадэ Сэхъурокъуэ Хьэутий, «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд, КъБКъУ-м и профессор-егъэджакIуэ гупыр, ДАХ-м и ГъэзэщIакIуэ гупым и лIыкIуэхэр.
ЗэIущIэр къыщызэIуихым Алътуд Юрий кIэщIу къытеувыIащ адыгэ литературэм и классик МэшбащIэ Исхьэкъ и гъащIэр къызэрекIуэкIамрэ литературэм зэрыхуэлэжьамрэ, апхуэдэуи къызэхуэсахэм яжриIащ ар жылагъуэ Iуэхум и пашэу зэрыщытыр, и къалэмыпэм къыщIэкI тхыгъэхэмкIэ лъэпкъ зэныбжьэгъугъэм, къэрал зыужьыныгъэм, щэнхабзэм хузэфIэкI зэрыхилъхьэр.
«Кавказ Ищхъэрэм ис лъэпкъхэм я щэнхабзэм зегъэужьынымрэ хъумэнымрэ хуищIа хэлъхьэныгъэм папщIэ» щIыхь тхылъыр ирата нэужь, МэшбащIэм фIыщIэ яхуищIащ гулъытэ къыхуэзыщIахэм икIи и лэжьыгъэхэм ящIэлъ гупсысэхэмрэ лъэпкъыпсэу, хэкупсэу упсэуным и мыхьэнэмрэ ятеухуауэ къэпсэлъащ.
ХьэщIэм КъБКъУ-м и унафэщIхэм, библиотекэм тыгъэ яхуищIащ иджыблагъэ къыдэкIа, и тхыгъэхэр щызэхуэхьэса, том 20-у зэхэт тхылъхэр, зэIущIэм кърихьэлIахэм «Хэхэсхэр», «Ирахуахэр» романитIыр зэрыт тхылъ зырызкIэ яхуэупсащ.
НэщIэпыджэ Замирэ.
Сурэтхэр Къарей Элинэ трихащ.
